CELEX: 32019R1841
Language: mt
Date: 2019-10-31 00:00:00
Title: Regolament ta’ Implimentazzjoni tal-Kummissjoni (UE) 2019/1841 tal-31 ta’ Ottubru 2019 i jdaħħal isem fir-reġistru tad-Denominazzjonijiet tal-Oriġini Protetta u tal-Indikazzjonijiet Ġeografiċi Protetti Vlees van het rood ras van West-Vlaanderen (DOP)

4.11.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 282/15
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2019/1841
         tal-31 ta’ Ottubru 2019
         i jdaħħal isem fir-reġistru tad-Denominazzjonijiet tal-Oriġini Protetta u tal-Indikazzjonijiet Ġeografiċi Protetti “Vlees van het rood ras van West-Vlaanderen” (DOP)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1151/2012 tal-Parlament Ewropew u tal-Kunsill tal-21 ta’ Novembru 2012 dwar skemi tal-kwalità għal prodotti agrikoli u oġġetti tal-ikel (1), u b’mod partikolari l-Artikolu 52(3)(a) tiegħu,
         Billi:
         
                     (1)
                  
                  
                     L-applikazzjoni mill-Belġju għar-reġistrazzjoni tal-isem “Vlees van het rood ras van West-Vlaanderen” bħala Denominazzjoni ta’ Oriġini Protetta (DOP) ġiet ippubblikata f’Il-Ġurnal Uffiċjali tal-Unjoni Ewropea (2), skont l-Artikolu 50(2)(a) tar-Regolament (UE) Nru 1151/2012.
                  
               
                     (2)
                  
                  
                     Fis-27 ta’ Lulju 2018, il-Kummissjoni rċeviet avviż ta’ oppożizzjoni minn Franza. Id-dikjarazzjoni motivata ta’ oppożizzjoni korrispondenti waslet għand il-Kummissjoni fis-26 ta’ Settembru 2018.
                  
               
                     (3)
                  
                  
                     Franza sostniet li hemm nuqqas ta’ konformità mal-kundizzjonijiet tal-Artikolu 5 tar-Regolament (UE) Nru 1151/2012. Allegat li l-isem propost għar-reġistrazzjoni bħala DOP “Vlees van het rood ras van West-Vlaanderen” mhux marbut ma’ xi post speċifiku. Jidentifika biss ir-razza tal-bovini “ir-razza l-Ħamra tal-Fjandri tal-Punent” li minnha jiġi prodott il-laħam skont l-ispeċifikazzjonijiet tal-prodott relatati.
                  
               
                     (4)
                  
                  
                     Barra minn hekk, Franza sostniet ukoll li l-isem propost imur kontra l-Artikolu 6(2) għax aktarx jiżgwida lill-konsumaturi fir-rigward tal-oriġini vera tal-prodott. Billi l-isem li għandu jiġi reġistrat jinkludi t-terminu “ras” li tfisser “razza”, ikun impossibbli li ssir distinzjoni bejn laħam prodott skont l-Ispeċifikazzjoni tal-Prodott tad-Denominazzjoni ta’ Oriġini Protetta u laħam li jkun sempliċement inkiseb minn annimali tal-istess razza iżda li ma jkunux koperti mid-Denominazzjoni ta’ Oriġini Protetta. Minħabba dan, ikun hemm riskju kbir ta’ konfużjoni għall-konsumaturi.
                  
               
                     (5)
                  
                  
                     Billi l-Kummissjoni sabet li din l-oppożizzjoni tista’ tintlaqa’, bl-ittra tal-14 ta’ Novembru 2018, stiednet lill-Belġju u Franza biex jikkonsultaw ma’ xulxin b’mod xieraq għal perjodu ta’ tliet xhur, sabiex jilħqu qbil bejniethom skont il-proċeduri interni tagħhom.
                  
               
                     (6)
                  
                  
                     Fuq talba tal-applikant, l-iskadenza għall-konsultazzjoni ġiet estiża bi tliet xhur oħra.
                  
               
                     (7)
                  
                  
                     Intlaħaq qbil bejn il-partijiet. Il-Belġju kkomunika r-riżultati tal-qbil lill-Kummissjoni bl-ittra tal-14 ta’ Mejju 2019. Ġie ċċarat li l-isem uffiċjali tar-razza huwa “Rood” u mhux “Rood ras van West-Vlaanderen”. Għaldaqstant, l-element ġeografiku tal-isem mhuwiex parti mill-isem tar-razza iżda huwa l-komponent ġeografiku tal-isem li għandu jiġi reġistrat u jindika l-oriġini tal-prodott.
                  
               
                     (8)
                  
                  
                     Minbarra dan, fid-dawl tad-distinzjoni ċara ta’ hawn fuq, l-isem ma jistax jitqies li x’aktarx jiżgwida lill-konsumatur fir-rigward tal-oriġini vera tal-prodott. Ikun biżżejjed li tinżamm il-konformità mar-regoli ġenerali tal-Unjoni dwar it-tikkettar biex jiġi evitat ir-riskju li l-konsumaturi jiġu żgwidati, anki b’referenza għat-traduzzjonijiet u b’mod partikolari għal kunflitt possibbli mal-isem tar-razza Franċiża “Rouge Flamande”.
                  
               
                     (9)
                  
                  
                     Jenħtieġ li l-protezzjoni tingħata lill-isem “Vlees van het rood ras van West-Vlaanderen” bis-sħiħ. Jenħtieġ li l-produtturi jitħallew ikomplu jużaw il-komponenti individwali ta’ dak l-isem, anki b’mod konġunt kif ukoll fit-traduzzjoni, dment li jiġu rispettati l-prinċipji u r-regoli applikabbli fl-ordni legali tal-Unjoni.
                  
               
                     (10)
                  
                  
                     Jenħtieġ li l-kontenut tal-ftehim konkluż bejn il-Belġju u Franza jiġi kkunsidrat, billi jikkonforma mad-dispożizzjonijiet tar-Regolament (UE) Nru 1151/2012 u tal-leġiżlazzjoni tal-Unjoni.
                  
               
                     (11)
                  
                  
                     It-testi tad-Dokument Uniku u tal-Ispeċifikazzjoni tal-Prodott ġew emendati skont dan. Dawn il-bidliet fid-Dokument Uniku jitqiesu bħala mhux sostanzjali. Ir-reġistru tar-razza “Rood” u r-regolamenti tal-grupp applikant kienu mehmuża mal-Ispeċifikazzjoni tal-Prodott.
                  
               
                     (12)
                  
                  
                     Billi l-bidliet fid-Dokument Uniku mhumiex sostanzjali, mhix meħtieġa repetizzjoni tal-iskrutinju, kif previst fl-Artikolu 51(4) tar-Regolament (UE) Nru 1151/2012. Madankollu, il-verżjoni kkonsolidata tad-Dokument Uniku jenħtieġ li tiġi ppubblikata għall-informazzjoni.
                  
               
                     (13)
                  
                  
                     Fid-dawl ta’ dan kollu, jenħtieġ li l-isem “Vlees van het rood ras van West-Vlaanderen” jiddaħħal fir-Reġistru tad-Denominazzjonijiet ta’ Oriġini Protetta u tal-Indikazzjonijiet Ġeografiċi Protetti.
                  
               ADOTTAT DAN IR-REGOLAMENT:
         
            Artikolu 1
            L-isem “Vlees van het rood ras van West-Vlaanderen” (DOP) huwa reġistrat.
            L-isem imsemmi fl-ewwel paragrafu jidentifika prodott tal-Klassi 1.1. Laħam frisk (u l-ġewwieni) tal-Anness XI tar-Regolament ta’ Implimentazzjoni tal-Kummissjoni (UE) Nru 668/2014 (3).
            Id-Dokument Uniku kkonsolidat huwa stipulat fl-Anness ta’ dan ir-Regolament.
         
         
            Artikolu 2
            L-isem sħiħ “Vlees van het rood ras van West-Vlaanderen” jingħata protezzjoni. Il-komponenti individwali ta’ dak l-isem jistgħu jintużaw, anki b’mod konġunt u kif ukoll fit-traduzzjoni, madwar l-Unjoni kollha, dment li jiġu rispettati l-prinċipji u r-regoli applikabbli fl-ordni legali tal-Unjoni.
         
         
            Artikolu 3
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, il-31 ta’ Ottubru 2019.
            
               
                  Għall-Kummissjoni
               
               
                  Il-President
               
               Jean-Claude JUNCKER
            
         
         
            (1)  ĠU L 343, 14.12.2012, p. 1.
         
            (2)  ĠU C 157, 4.5.2018, p. 11.
         
            (3)  Ir-Regolament ta’ Implimentazzjoni tal-Kummissjoni (UE) Nru 668/2014 tat-13 ta’ Ġunju 2014 li jistabbilixxi regoli għall-applikazzjoni tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel (ĠU L 179, 19.6.2014, p. 36).
      
      
         
            ANNESS
            
               DOKUMENT UNIKU
            
            
               “VLEES VAN HET ROOD RAS VAN WEST-VLAANDERE
                  N”
               
            
            Nru tal-UE: PDO-BE-02261 — 11.1.2017
            
               DOP (X)
               IĠP ()
            
            1.   Isem/ismijiet
            
            “Vlees van het rood ras van West-Vlaanderen”
            2.   Stat Membru jew pajjiż terz
            
            Il-Belġju
            3.   Deskrizzjoni tal-prodott agrikolu jew tal-oġġett tal-ikel
            
            3.1.   Tip ta’ prodott
            
            Laħam frisk (u l-ġewwieni)
            3.2.   Deskrizzjoni tal-prodott li għalih japplika l-isem f’(1)
            
            L-isem “Vlees van het rood ras van West-Vlaanderen” jista’ jintuża biss għal-laħam frisk min-nisa ta’ bejn tliet snin u nofs u tmien snin u mill-għoġġiela ta’ bejn sentejn u tliet snin u nofs ilkoll tar-razza l-“Ħamra” tal-bhejjem tal-ifrat u li jkunu trabbew fil-provinċja tal-Fjandri tal-Punent. Il-karkassi jridu jissodisfaw l-ispeċifikazzjonijiet li ġejjin:
            
                        —
                     
                     
                        Piż: tal-inqas 380 kg.
                     
                  
                        —
                     
                     
                        Konformazzjoni: Il-Klassijiet S, E, U, R u O tal-klassifikazzjoni SEUROP għall-bhejjem tal-ifrat.
                     
                  
                        —
                     
                     
                        Kisja ta’ xaħam: 2, 3, 4 jew 5.
                     
                  Il-laħam huwa pjuttost aħmar skur, bi traħħim fin u b’tessut bi grana fina.
            Il-laħam għandu togħma intensa u sħiħa, u l-istrixxi fini tax-xaħam jagħtuh traċċa ta’ kremożità.
            3.3.   Għalf (għall-prodotti li joriġinaw mill-annimali biss) u materja prima (għall-prodotti pproċessati biss)
            
            75–100 % tal-foraġġ mhux maħdum (prodotti tal-ħaxix u tal-bwar) li jingħata lill-baqar u lill-għoġġiela tar-razza l-“Ħamra” jiġi prodott fiż-żona ġeografika, prinċipalment fl-azjenda agrikola nnifisha.
            Barra minn hekk, f’ċerti mumenti f’ħajjithom, il-bhejjem tal-ifrat jingħataw perċentwal żgħir ta’ għalf konċentrat.
            Fis-sajf, il-bhejjem tal-ifrat jirgħu fl-għelieqi hekk kif it-temp jibda jippermetti, u skont kemm dan idum jippermetti. Bħala medja, dan jammonta għal seba’ xhur bejn April u Novembru.
            Fix-xitwa, il-foraġġ primarjament ikun jikkonsisti minn prodotti tal-bwar lokali: silaġġ tal-ħuxlief imqatta’ (haylage) u ħuxlief.
            Il-prodotti tal-bwar jiġu prodotti fl-azjenda agrikola, iżda, jekk ikun meħtieġ, il-prodotti tal-għalf lokali, fiż-żona ġeografika, jistgħu jinxtraw għall-ħażna. F’kundizzjonijiet tat-temp estremi (nixfa jew ħalbiet kbar tax-xita) biss jista’ jinxtara ammont limitat ta’ foraġġ minn żoni tal-viċinat. Kull sena, il-perċentwal tal-foraġġ li jiġi minn barra ż-żona ġeografika jammonta minn 30 % għal massimu ta’ 50 % tal-materja niexfa mitmugħa lill-annimali, u dan ma jaffettwax il-karatteristiċi speċifiċi tal-laħam.
            Minbarra l-prodotti tal-bwar, il-bhejjem tal-ifrat jingħataw dan li ġej:
            
                        —
                     
                     
                        fis-sajf (u jekk ikun meħtieġ biss): foraġġ mhux maħdum prodott lokalment (bħal qamħirrum, polpa, fdalijiet tal-kċina, patata, tiben, eċċ.);
                     
                  
                        —
                     
                     
                        fix-xitwa: foraġġ mhux maħdum u massimu ta’ 0,5 kg ta’ għalf konċentrat kuljum għal kull 100 kg ta’ piż ħaj.
                     
                  Il-foraġġ addizzjonali mhux maħdum imsemmi hawn fuq jiġi prodott primarjament fl-azjenda agrikola, iżda jekk ikun meħtieġ jista’ jinxtara. 75–100 % jiġi miż-żona ġeografika.
            Il-perjodu tas-simna jdum massimu ta’ ħames xhur. Il-foraġġ jiġi ssupplimentat b’għalf konċentrat sa massimu ta’ 1 kg kuljum għal kull 100 kg ta’ piż ħaj. L-għalf konċentrat ikun fih ċereali u jkun issupplimentat, fost l-oħrajn, b’pasta taż-żerriegħa tal-kittien, pitravi tal-għalf, patata, eċċ. L-annimali jistgħu jissemmnu fi mqawel, fejn ikunu marbuta jew le, jew f’bur.
            3.4.   Passi speċifiċi tal-produzzjoni li jridu jsiru fiż-żona ġeografika ddefinita
            
            It-twelid, it-trobbija, is-simna, il-qatla u t-tbiċċir iridu jseħħu fiż-żona ġeografika.
            3.5.   Regoli speċifiċi dwar it-tqattigħ, it-taħkik, l-ippakkjar, eċċ.
            
            —
            3.6.   Regoli speċifiċi dwar it-tikkettar
            
            It-tikketta trid turi l-isem reġistrat “Vlees van het rood ras van West-Vlaanderen” kif ukoll il-logo tal-UE.
            4.   Definizzjoni fil-qosor taż-żona ġeografika
            
            Iż-żona ġeografika tikkonsisti mill-provinċja Belġjana tal-Fjandri tal-Punent.
            5.   Rabta maż-żona ġeografika
            
            5.1.   Speċifiċità taż-żona ġeografika
            
            Il-Fjandri tal-Punent hija żona adatta għall-agrikoltura tradizzjonali b’azjendi agrikoli mħallta. Il-provinċja hija deskritta kif ġej: “Il-Fjandri tal-Punent hija żona li tinsab fil-baxx […]. Tgawdi minn klima marittima favorevoli u tikkonsisti l-aktar minn art agrikola rikka ħafna: wara l-linja ta’ duni, il-ħamrija hija ħamrija tqila tal-polders; in-nofs tan-Nofsinhar tal-provinċja jikkonsisti minn trab ġulġlieni ramli fertili, filwaqt li t-trianglu ta’ Bruges-Torhout-Tielt fih ħamrija ramlija. Minbarra fiż-żona ramlija, il-bdiewa tal-Fjandri tal-Punent għandhom firxa sħiħa ta’ possibbiltajiet tal-ġestjoni tal-art u tan-newba tal-uċuħ tar-raba’ li jistgħu jagħmlu użu minnhom.”
            Il-biedja tal-bhejjem minn dejjem kienet tokkupa pożizzjoni importanti fil-Fjandri tal-Punent, bis-saħħa tal-prossimità tal-Baħar tat-Tramuntana u l-klima marittima karatteristika. Il-klima marittima hija influwenzata ħafna mill-Kurrent sħun tal-Golf fl-Oċean Atlantiku. Dan ifisser li ż-żona tal-Fjandri tal-Punent tesperjenza ftit jiem li jkunu verament kesħin jew sħan. Dan, flimkien mal-fatt li ż-żona għandha l-aktar sigħat ta’ dawl tax-xemx fil-Belġju, jiffavorixxi t-tkabbir rikk ta’ prodotti tal-ħaxix u tal-bwar, li huma l-aktar sors ta’ ikel importanti għall-bhejjem tal-ifrat tar-razza l-“Ħamra”. Il-ħaxix rikk jipproduċi laħam b’togħma tajba bi traċċa ta’ kremożità.
            L-indokraturi tal-bhejjem tal-ifrat tar-razza l-“Ħamra” jgħaddu l-għarfien tagħhom minn ġenerazzjoni għal oħra: l-annimali jitħallew jirgħu barra sakemm it-temp idum jippermetti u jittrabbew primarjament fuq foraġġ mhux maħdum. Barra minn hekk, dawn jitbiċċru pjuttost aktar tard minn bhejjem tal-ifrat taċ-ċanga ta’ razez oħra. Il-bdiewa tal-bhejjem tal-ifrat tal-Fjandri tal-Punent joperaw azjendi agrikoli mħallta marbuta mill-qrib ħafna ma’ tradizzjonijiet lokali u li adattaw għall-kundizzjonijiet ġeografiċi u klimatiċi. Flimkien mal-biedja tal-bhejjem, jitkabbru wkoll għelejjel li jinħartu bħall-qamħ, ix-xgħir, il-pitravi taz-zokkor, il-patata u l-qamħirrum u jintużaw b’mod tradizzjonali bħala foraġġ mhux maħdum għall-bhejjem tal-ifrat ta’ din ir-razza.
            5.2.   Speċifiċità tar-razza
            
            Il-bhejjem tal-ifrat ħomor ilhom jirgħu fil-Fjandri tal-Punent u fil-parti tat-Tramuntana tal-Fjandri Franċiżi għal mijiet ta’ snin. Madwar l-1770, kien hemm ċentru tat-tnissil omoġenju għall-bhejjem tal-ifrat ħomor. Dawn kienu jirrappreżentaw 95 % tal-popolazzjoni totali tal-bhejjem tal-ifrat tar-reġjun.
            Wara li fl-1830 il-Belġju kiseb l-indipendenza, l-approċċi ta’ stockfarming differenti adottati mill-awtoritajiet Franċiżi u Belġjani wasslu għal qasma fir-razza. Fi Franza, ingħatat prijorità lill-bhejjem tal-ifrat tal-ħalib, li wasslet għall-iżvilupp tar-razza “rouge des Flanderes” jew il-“Casselloise”. Fil-Fjandri tal-Punent din baqgħet razza bi skop doppju.
            Fl-1906, twaqqaf sindikat reġjonali biex jinżamm reġistru tal-merħla għall-Fjandri tal-Punent kollha. Bl-Olandiż, ir-razza kienet magħrufa bħala “het rood Vlaams ras” (ir-Razza l-Ħamra tal-Fjandri) iżda aktar tard bdiet tissejjaħ “het rood ras van West-Vlaanderen” (ir-Razza l-Ħamra tal-Fjandri tal-Punent), isem li jenfasizza ż-żona ta’ tnissil definita, jiġifieri l-provinċja Belġjana tal-Fjandri tal-Punent. Sa mill-bidu tas-seklu 20, il-provinċja tal-Fjandri tal-Punent deliberatament għażlet li jkollha razza unika fi ħdan il-fruntieri tagħha.
            Sas-sebgħinijiet, sa 80 % tal-bhejjem kollha tal-ifrat fil-Fjandri tal-Punent kienu tar-razza l-ħamra. Ir-razza ġiet ippreservata minħabba li xi bdiewa Fjammingi tal-Punent deliberatament għażluha għall-kwalitajiet speċifiċi tal-laħam. Fl-1994, kien għadu l-każ li 99,6 % tal-bhejjem tal-ifrat kollha ta din ir-razza kienu jinsabu fil-Fjandri tal-Punent. Ċifri aktar riċenti juru li din iċ-ċifra bħalissa għadha ’l fuq minn 95 %.
            Fl-1991, skont id-Digriet Ministerjali dwar it-titjib tar-razez tal-ifrat, l-isem uffiċjali tar-razza kien “het Rood ras van België” (ir-razza l-Ħamra Belġjana). L-isem tar-razza nbidel għal “Rood” (“Aħmar”) fl-2007 wara li dak id-Digriet tħassar.
            5.3.   Speċifiċità tal-laħam
            
            Il-kombinazzjoni tal-karatteristiċi speċifiċi tar-razza u tal-karatteristiċi ġeografiċi tal-provinċja tal-Fjandri tal-Punent tipproduċi laħam distintiv.
            Matul is-sekli, ir-razza l-“Ħamra” adattat ruħha għall-klima marittima moderata u għall-frott tal-ħamrija rikka tal-Fjandri tal-Punent. Jingħad li l-ebda bhima tal-ifrat Belġjana oħra ma tikkonverti l-ħaxix f’laħam bħall-bhejjem tal-ifrat ta’ din ir-razza. L-annimali jdumu kemm jista’ jkun fuq il-bwar tal-Fjandri tal-Punent u, fix-xitwa, jirċievu wkoll varjetà rikka ta’ foraġġ mhux maħdum li jitkabbar lokalment.
            Il-“Vlees van het rood ras van West-Vlaanderen” huwa differenti minn ċanga Belġjana oħra minħabba t-togħma ta’ laħam robusta u sħiħa tiegħu. It-togħma ta’ laħam hija akkumpanjata minn traċċa ta’ kremożità li tirriżulta mit-traħħim fin. Barra minn hekk, il-laħam huwa tari immens mingħajr ma jitlef mit-togħma. Il-laħam huwa tari minħabba l-istruttura fina tiegħu bi grana fina ħafna. Għandu lewn aħmar skur sabiħ.
            Il-karatteristiċi speċifiċi tal-“Vlees van het rood ras van West-Vlaanderen” huma żgurati mir-razza, l-għalf tal-ħaxix lokali u l-età matura tal-bhejjem tal-ifrat mat-tbiċċir.
            5.4.   Rabta kawżali bejn iż-żona ġeografika u l-karatteristiċi speċifiċi tal-prodott
            
            Ir-rabta bejn ir-razza l-“Ħamra” u l-provinċja tal-Fjandri tal-Punent ilha teżisti sekli sħaħ. Iż-żona ġeografika tinkorpora l-għarfien estensiv tan-nissiela tal-bhejjem tal-ifrat lokali u ż-żamma effiċjenti tar-reġistru tal-merħla kif ukoll il-kundizzjonijiet speċifiċi klimatiċi u tal-ħamrija.
            Il-proporzjon għoli ta’ prodotti lokali tal-bwar fid-dieta tal-bhejjem tal-ifrat għandu influwenza pożittiva fuq it-togħma tal-laħam. Il-klima marittima favorevoli tippermetti lill-ħaxix jikber matul is-sena, li jwassal għal żvilupp sostenibbli fil-muskoli u għal laħam tari u ta’ grana fina. Il-kwalità tal-laħam hija karatteristika speċifika, billi l-annimali jistgħu jimirħu b’mod liberu fuq il-bwar minn età żgħira u jibnu l-massa muskolari. Il-baqar welldu diversi drabi. It-twellid u t-treddigħ jiżguraw li fil-laħam jiżviluppaw xaħmijiet naturali, u li dawk ix-xaħmijiet jagħtu lill-“Vlees van het rood ras van West-Vlaanderen” it-togħma kremuża tiegħu.
            Minħabba li l-annimali jkunu akbar fl-età meta jiġu mbiċċra, dawn jingħataw biżżejjed żmien biex jikbru u jiżviluppaw il-massa muskolari abbażi ta’ għalf lokali ta’ kwalità għolja. Dan ifisser li l-laħam ta’ dawn il-bhejjem tal-ifrat ħomor u robusti huwa tari u b’togħma tajba.
            L-għoġġiela tar-razza l-“Ħamra” li jkunu trabbew fil-Fjandri tal-Punent jiżviluppaw ukoll il-massa tal-muskoli tagħhom. Fit-trobbija tal-bhejjem taċ-ċanga konvenzjonali, l-annimali maskili kważi qatt ma jingħataw l-opportunità li jilħqu tali età. Fil-biedja konvenzjonali tal-bhejjem tal-ifrat taċ-ċanga, il-biċċa l-kbira tal-bhejjem tal-ifrat maskili jkunu diġà ġew imbiċċra meta dawn ikollhom madwar 20 xahar. Fil-Fjandri tal-Punent, l-għoġġiela tar-razza l-“Ħamra” ma jiġux imbiċċra qabel ma jkollhom bejn sentejn u tliet snin u nofs. Dan jippermetti lill-annimali jibnu massa muskolari konsiderevoli u jipproduċu prodott finali mraħħam b’mod fin u tari. Differenza kbira oħra mill-prattiki tal-biedja konvenzjonali hija li l-bhejjem tal-ifrat jingħataw kemm jista’ jkun trobbija fil-beraħ u jiġu mitmugħa prodotti tal-bwar u foraġġ mhux maħdum mill-Fjandri tal-Punent minflok għalf u qamħirrum konċentrat.
            Il-kwalità tal-laħam tal-bhejjem tal-ifrat “Ħomor” imrobbija fil-Fjandri tal-Punent hija riflessa fil-ħafna referenzi għaliha fil-menus, kemm antiki kif ukoll reċenti, u fil-letteratura gastronomika.
            Fl-2012, “Vlees van het rood ras van West-Vlaanderen” ġie rikonoxxut bħala prodott tradizzjonali reġjonali tal-Fjandri.
            Illum, il-laħam tal-bhejjem tal-ifrat “Ħomor” imrobbija fil-provinċja tal-Fjandri tal-Punent huwa rispettat ħafna fi ċrieki gastronomiċi prinċipali fil-Fjandri tal-Punent u fil-Belġju b’mod ġenerali, u hemm ukoll domanda għal dan il-prodott ta’ kwalità minn barra mill-pajjiż.
            
               Referenza għall-pubblikazzjoni tal-Ispeċifikazzjoni tal-Prodott
            
            (it-tieni subparagrafu tal-Artikolu 6(1), ta’ dan ir-Regolament)
            https://lv.vlaanderen.be/sites/default/files/attachments/productdossier_vlees_van_het_rood_ras_van_west-vlaanderen_0.pdf